CELEX: 32010D0149
Language: lt
Date: 1268092800000
Title: 2010/149/: 2010 m. kovo 9 d. Komisijos sprendimas dėl leidimo valstybėms narėms pratęsti naujų veikliųjų medžiagų flonikamido, sidabro tiosulfato ir tembotriono laikinosios registracijos galiojimą (pranešta dokumentu Nr. C(2010) 1255) (Tekstas svarbus EEE)

10.3.2010   
            
            
               LT
            
            
               Europos Sąjungos oficialusis leidinys
            
            
               L 60/24
            
         KOMISIJOS SPRENDIMAS
   2010 m. kovo 9 d.
   dėl leidimo valstybėms narėms pratęsti naujų veikliųjų medžiagų flonikamido, sidabro tiosulfato ir tembotriono laikinosios registracijos galiojimą
   (pranešta dokumentu Nr. C(2010) 1255)
   (Tekstas svarbus EEE)
   (2010/149/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką (1), ypač į jos 8 straipsnio 1 dalies ketvirtą pastraipą,
   kadangi:
   
               (1)
            
            
               Pagal Direktyvos 91/414/EEB 6 straipsnio 2 dalį 2003 m. gruodžio mėn. Prancūzija gavo bendrovės ISK Biosciences Europe S.A. paraišką įtraukti veikliąją medžiagą flonikamidą į Direktyvos 91/414/EEB I priedą. Komisijos sprendimu 2004/686/EB (2) patvirtinta, kad pateikti visi reikalingi dokumentai, ir juos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
            
         
               (2)
            
            
               Pagal Direktyvos 91/414/EEB 6 straipsnio 2 dalį 2003 m. sausio mėn. Nyderlandai gavo bendrovės Enhold B.V. paraišką įtraukti veikliąją medžiagą sidabro tiosulfatą į Direktyvos 91/414/EEB I priedą. Komisijos sprendimu 2003/850/EB (3) patvirtinta, kad pateikti visi reikalingi dokumentai, ir juos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
            
         
               (3)
            
            
               Pagal Direktyvos 91/414/EEB 6 straipsnio 2 dalį 2005 m. lapkričio mėn. Austrija gavo bendrovės Bayer CropScience AG paraišką įtraukti veikliąją medžiagą tembotrioną į Direktyvos 91/414/EEB I priedą. Komisijos sprendimu 2006/586/EB (4) patvirtinta, kad pateikti visi reikalingi dokumentai, ir juos galima laikyti iš esmės atitinkančiais šios direktyvos II ir III prieduose išdėstytus duomenų ir informacijos reikalavimus.
            
         
               (4)
            
            
               Siekiant dokumentus atidžiai išnagrinėti ir suteikti valstybėms narėms galimybę ne ilgiau kaip trejiems metams laikinai registruoti augalų apsaugos produktus, kurių sudėtyje yra minėtų veikliųjų medžiagų, laikantis Direktyvos 91/414/EEB 8 straipsnio 1 dalyje nustatytų sąlygų, visų pirma sąlygos, susijusios su išsamiu veikliųjų medžiagų ir augalų apsaugos produktų vertinimu pagal toje direktyvoje nustatytus reikalavimus, buvo būtina patvirtinti, kad pateiktame dokumentų rinkinyje yra visi reikalingi dokumentai.
            
         
               (5)
            
            
               Šių veikliųjų medžiagų poveikis žmonių sveikatai ir aplinkai pareiškėjų siūlomais naudojimo atvejais buvo įvertintas pagal Direktyvos 91/414/EEB 6 straipsnio 2 ir 4 dalių nuostatas. Ataskaitas rengiančios valstybės narės pateikė Komisijai vertinimo ataskaitų projektus: 2005 m. birželio 3 d. – flonikamido, 2005 m. lapkričio 9 d. – sidabro tiosulfato ir 2007 m. vasario 2 d. – tembotriono.
            
         
               (6)
            
            
               Gavus ataskaitas rengiančių valstybių narių pateiktus vertinimo ataskaitų projektus nuspręsta, kad reikia pareiškėjų prašyti pateikti papildomos informacijos, kurią ataskaitas rengiančios valstybės narės turės išnagrinėti ir pateikti savo vertinimą. Todėl dokumentai vis dar nagrinėjami ir vertinimo nebus įmanoma baigti per Direktyvoje 91/414/EEB, siejamoje su Komisijos sprendimu 2008/353/EB (5) (dėl flonikamido) ir Komisijos sprendimu 2008/56/EB (6) (dėl sidabro tiosulfato), nustatytą laikotarpį.
            
         
               (7)
            
            
               Kadangi atliekant vertinimą kol kas nenustatyta jokių priežasčių nerimauti, valstybėms narėms turėtų būti suteikta galimybė pratęsti augalų apsaugos produktų, kurių sudėtyje yra minėtų veikliųjų medžiagų, laikinosios registracijos galiojimą 24 mėnesių laikotarpiui pagal Direktyvos 91/414/EEB 8 straipsnio nuostatas, kad būtų galima toliau nagrinėti dokumentus. Tikimasi, kad vertinimo ir sprendimo dėl galimo flonikamido, sidabro tiosulfato ir tembotriono įtraukimo į tos direktyvos I priedą priėmimo procesas bus baigtas per 24 mėnesius.
            
         
               (8)
            
            
               Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Valstybės narės gali pratęsti augalų apsaugos produktų, kurių sudėtyje yra flonikamido, sidabro tiosulfato ar tembotriono, laikinos registracijos galiojimą ne ilgiau kaip iki 2012 m. gegužės 31 d.
   2 straipsnis
   Šis sprendimas nustoja galioti 2012 m. gegužės 31 d.
   3 straipsnis
   Šis sprendimas skirtas valstybėms narėms.
   
      Priimta Briuselyje 2010 m. kovo 9 d.
      
         
            Komisijos vardu
         
         John DALLI
         
            Komisijos narys
         
      
   
   
      (1)  OL L 230, 1991 8 19, p. 1.
   
      (2)  OL L 313, 2004 10 12, p. 21.
   
      (3)  OL L 322, 2003 12 9, p. 28.
   
      (4)  OL L 236, 2006 8 31, p. 31.
   
      (5)  OL L 117, 2008 5 1, p. 45.
   
      (6)  OL L 14, 2008 1 17, p. 26.